તે ઉપરાંત કેદીઓને રાબ પણ આપવામાં આવતી હતી. છાવણીથી નીચેની તરફ જવાના રસ્તે ઓસ્કરના મિકેનિકે થોડા સમય પહેલાં જેમાં કાળાબજારની શરાબ ઢોળી દીધી હતી, તે ઝરણાની નજીક જ એક ઘંટી આવેલી હતી. વર્કપાસ ધરાવતા કોઈપણ કેદીને, ડેફના કોઈને કોઈ વિભાગના કામ માટે ત્યાં જવાની પરવાનગી હતી. એ ઘંટીમાંથી જથ્થાબંધ ભોજનસામગ્રી લઈને છાવણીમાં પાછા આવ્યાનું મન્ડેક કોર્નને બરાબર યાદ છે! કેદીઓ ઘંટીમાં જઈને પોતાના પેન્ટના પાંયચાને નીચેથી બાંધી દઈને પોતાનો કમરપટ્ટો ઢીલો કરી દેતા! સાથે આવેલો બીજો કેદી, તેના પેન્ટમાં જવનો લોટ ઠાંસી-ઠાંસીને ભરી દેતો! ફરીથી કમરપટ્ટો બાંધીને કેદી છાવણીમાં પરત આવી જતો. કિંમતી ખજાનો ભરેલા પાંયચા સાથે ચાલતાં-ચાલતાં કેદીઓ ચોકી પાસે થઈને રસોડામાં પહોંચી જતા, અને ત્યાં હાજર રહેલા લોકો પાંયચાની દોરી છોડીને લોટ તપેલામાં ભરી લેતા!